b'\n_START_ARTICLE_\nNajevska lipa\n_START_PARAGRAPH_\nNajevska lipa ali Najevnikov lipovec je drevo z najve\xc4\x8djim obsegom debla v Sloveniji, ki je neko\xc4\x8d zna\xc5\xa1al 11,24 metra. Po propadu dela starega oboda debla njen obseg meri 10,70 m. Gre za lipovec (Tilia cordata), ki je domnevno zrasel iz sedmih debel. Njegova vi\xc5\xa1ina je 24 m, starost pa ocenjena na 700 let. Starost Najevske lipe lahko le ocenjujemo, saj je s strani in v sredini votlo, tako da se njene starosti z obi\xc4\x8dajnimi postopki ne da ugotoviti. Leta 1993 je bilo drevo sanirano po na\xc4\x8delih sodobne drevesne kirurgije.\n_START_SECTION_\nLega\n_START_PARAGRAPH_\nNajevska lipa raste pod vrhom Smrekovec ob doma\xc4\x8diji Osojnik (po doma\xc4\x8de Najevnik) na Ludranskem vrhu ju\xc5\xbeno od \xc4\x8crne na Koro\xc5\xa1kem.\n_START_SECTION_\nLegende\n_START_PARAGRAPH_\nPo ljudski pripovedki za kamnito mizo pod Peco spi kralj Matja\xc5\xbe. Menda je neko\xc4\x8d pod lipo imel privezanega svojega vranca. Tudi Turki naj bi se ustavili pod njo, jedli z zlatimi \xc5\xbelicami in jih v naglici zakopali pod korenine, ko so morali be\xc5\xbeati pred Matja\xc5\xbeevo vojsko.\n_START_SECTION_\nSre\xc4\x8danja slovenskih dr\xc5\xbeavnikov\n_START_PARAGRAPH_\nAvgusta 1991 je bilo pri Najevski lipi prvo sre\xc4\x8danje slovenskih dr\xc5\xbeavnikov, ki je postalo tradicionalna prireditev v juniju.'